HU
2023.6.12.
Az Európai Unió Hivatalos Lapja
C 205/31
2023. március 29-én benyújtott kereset – Európai Bizottság kontra Bolgár Köztársaság (C-206/23. sz. ügy) (2023/C 205/35) Az eljárás nyelve: bolgár Felek Felperes: Európai Bizottság (képviselők: B. De Meester, E. Ruseva) Alperes: Bolgár Köztársaság
Kereseti kérelmek A felperes azt kéri, hogy a Bíróság 1. állapítsa meg, hogy a Bolgár Köztársaság nem teljesítette a megújuló energiaforrásokból előállított energia használatának előmozdításáról szóló, 2018. december 11-i (EU) 2018/2001 európai parlamenti és tanácsi irányelv (1) 36. cikkéből eredő kötelezettségeit, mivel nem fogadta el valamennyi azon törvényi, rendeleti és közigazgatási rendelkezést, amely szükséges ahhoz, hogy ennek az irányelvnek megfeleljen, és ezekről a rendelkezésekről nem értesítette a Bizottságot.
2. kötelezze a Bolgár Köztársaságot, hogy fizessen a Bizottságnak az alábbi két összeg közül a magasabbnak megfelelő átalányösszeget: a) 1 800 euró napi összeg, szorozva az irányelvben előírt átültetési határidő lejártát követő nap és kötelezettségszegés megszűnésének napja vagy ha a kötelezettségszegés nem szűnt meg, akkor a jelen ügyben hozott ítélet kihirdetésének napja között eltelt napok számával; b) legalább 504 000 euró átalányösszeg.
3. abban az esetben, ha az 1. pontban megállapított kötelezettségszegés a jelen ügyben hozott ítélet kihirdetéséig fennáll, kötelezze a Bolgár Köztársaságot, hogy a jelen ítélet kihirdetésének napjától kezdve a Bolgár Köztársaság irányelvből eredő kötelezettségeinek teljesítéséig napi 9 720 euró összegű kényszerítő bírságot fizessen a Bizottságnak; és 4. a Bolgár Köztársaságot kötelezze a költségek viselésére.
Jogalapok és fontosabb érvek A megújuló energiaforrásokból előállított energia használatának előmozdításáról szóló, 2018. december 11-i (EU) 2018/2001 európai parlamenti és tanácsi irányelv jogi hátteret biztosít a megújuló energiaforrásokból előállított energia villamosenergia-, fűtési és hűtési ágazatban, valamint az Európai Unió közlekedési ágazatában történő támogatására.
Az irányelv az Unióra nézve azt a kötelező célkitűzést határozza meg, hogy 2030-ig az energia legalább 32 %-át megújuló energiaforrásokból kell előállítani.
Az irányelv olyan intézkedéseket ír elő, amelyek biztosítják a megújuló energia­ forrásokból előállított energia költséghatékonyságát, valamint a megújuló energiaforrásokból előállított energiával kapcsolatos projektekre vonatkozó közigazgatási eljárásokon is könnyít.
Elősegíti továbbá a polgárok részvételét az energetikai átállásban, és lehetővé teszi a megújuló energiaforrásokból előállított saját villamos energia fogyasztását, és a megújulóenergia-közösségek létrehozását is.
Emellett az irányelv konkrét célokat határoz meg a megújuló energiaforrások arányának növelésére a fűtési és hűtési ágazatban, valamint a közlekedési ágazatban 2030-ig, ahol a megújuló energiaforrások elterjedése lassabb, mint a villamosenergia-ágazatban.
Az irányelv a bioenergia fenntarthatóságának biztosítására vonatkozó kritériumokat is megerősíti.
2021. július 23-án a Bizottság felszólító levelet küldött a Bolgár Köztársaságnak, amelyben emlékeztetett arra, hogy ezen irányelv átültetésének határideje lejárt, és hogy az irányelv teljes körű átültetésére vonatkozó intézkedéseket még mindig nem jelentették be a Bizottságnak.
2021 december 2-án a Bizottság az Európai Unió működéséről szóló szerződés 258. cikke alapján indokolással ellátott véleményt küldött a Bolgár Köztársaságnak.
Mindazonáltal az irányelvet átültető intézkedéseket még mindig nem fogadták el, vagy legalábbis nem jelentették be a Bizottságnak.
(1)
HL 2018.
L 328., 82. o.